भक्ति हमें प्रभु के श्रीकमलचरणों में नतमस्‍तक करवा देती हे । प्रभु के श्रीकमलचरणों में नतमस्‍तक होते ही हमारे मस्‍तक की दुःख की रेखायें मिटने लग जाती है । हमारी दुःख की रेखायें कब मिट जाती हैं हमें पता भी नहीं चलता । उनकी जगह सुख की नई रेखायें कब खींच जाती हैं, हमें पता भी नहीं चलता । पारस के स्‍पर्श से लोहा स्‍वर्ण बन जाता है । पारस का स्‍वभाव है कि वह लोहे के गुण, दोष को नहीं देखता, बल्कि स्‍पर्श होते ही वह लोहे को स्‍वर्ण कर देता है । ठीक वैसे ही मेरे प्रभु का स्‍वभाव है कि वे जीव के गुण, दोष को नहीं देखते । जीव का प्रभु के श्रीकमलचरणों से स्‍पर्श होते ही उसके दुःख (लोहा) तत्‍काल सुख (स्‍वर्ण) में परिवर्तित हो जाता है । प्रभु के श्रीकमलचरणों की यही महिमा है और इससे कम वहाँ से कुछ मिल ही नहीं सकता । क्‍या पारस चाहकर भी लोहे को लोहा रहने दे सकता है - कदापि नहीं । इस तथ्‍य को एक और उदाहरण से समझें - आप की जेब में एक रूपये के सिक्‍के हैं । एक भिखारी आया तो आप उसे दस पैसे नहीं दे सकते क्‍योंकि दस पैसे का सिक्‍का आपके पास है ही नहीं । उसे न्‍युन‍तम एक रूपया ही देना होगा । वैसे ही प्रभु के श्रीकमलचरणों का स्पर्श तो सुख ही देगा क्‍योंकि उसके अलावा वहाँ कुछ अन्‍य है ही नहीं ।